ammarxix/crawl-mufti_wilayah huggingface dataset:
Soalan: Apakah terdapat hadith yang menyatakan bahawa benar Kiamat akan berlaku pada hari Jumaat?   Jawapan:  Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Beriman dengan hari Kiamat adalah termasuk di dalam rukun-rukun Iman. Justeru, wajib ke atas kita untuk beriman dengannya. Akan tetapi, Allah SWT menyembunyikan saat atau waktu akan berlaku Kiamat sebagaimana yang disebutkan di dalam firman-Nya:    Firman Allah SWT:    إِنَّ السَّاعَةَ آتِيَةٌ أَكَادُ أُخْفِيهَا لِتُجْزَىٰ كُلُّ نَفْسٍ بِمَا تَسْعَىٰ Taha:15 Maksudnya: “Sesungguhnya hari Kiamat itu tetap akan datang (yang Aku sengaja sembunyikan masa datangnya) supaya tiap-tiap diri dibalas akan apa yang dia usahakan.”   Berdasarkan soalan di atas, di sana terdapat hadith yang sahih daripada Imam Muslim di dalam kitab sahihnya bahawa Nabi SAW pernah menyatakan bahawa Kiamat akan berlaku pada hari Jumaat:    Daripada Abu Hurairah RA, bahawa Nabi SAW bersabda:    خَيْرُ يَوْمٍ طَلَعَتْ عَلَيْهِ الشَّمْسُ يَوْمُ الْجُمُعَةِ، فِيهِ خُلِقَ آدَمُ، وَفِيهِ أُدْخِلَ الْجَنَّةَ، وَفِيهِ أُخْرِجَ مِنْهَا، وَلَا تَقُومُ السَّاعَةُ إِلَّا فِي يَوْمِ الْجُمُعَةِ Maksudnya: “Sebaik-baik hari apabila terbitnya matahari ialah pada hari Jumaat. Padanya diciptakan Adam, padanya juga dimasukkan Adam ke dalam syurga dan padanya juga dikeluarkannya (Adam AS) daripada syurga serta tidak akan berlaku kiamat melainkan pada hari Jumaat.” [Riwayat Muslim (854)]   Dalam memaham hadith ini, para ulama berbeza pendapat berkaitan perkara-perara yang disebutkan ini merupakan kelebihan hari Jumaat atau sebaliknya. Hal ini ada disebutkan oleh Imam al-Nawawi ketika mensyarahkan hadith ini ketika menukilkan pandangan daripada al-Qadhi ‘Iyad bahawa secara zahirnya kelebihan-kelebihan yang disebutkan ini bukanlah kelebihan sebenarnya kerana keluarnya Adam AS (dari syurga) dan berlaku Kiamat tidaklah dikira sebagai kelebihan. Bahkan, itu semua untuk menjelaskan akan berlakunya perkara-perkara yang besar agar manusia bersedia dengan amalan-amalan soleh untuk mendapatkan rahmat Allah dan terselamat daripada hukuman-Nya. Tambahan pula, Abu Bakar bin al-I’zzi di dalam kitabnya ketika mensyarahkan hadith ini mengatakan bahawa kesemua yang disebutkan di dalam hadith ini adalah kelebihan. Datangnya hari Kiamat adalah untuk mempercepatkan balasan kepada para nabi, siddiqin, awliya’ dan selain daripada mereka serta mengzahirkan keistimewaan serta kemulian mereka. [Lihat al-Minhaj Syarah Sahih Muslim, 6/142]   Penutup Kesimpulannya, hadith yang menyatakan bahawa hari Kiamat akan berlaku pada hari Jumaat adalah hadith yang sahih riwayat Imam Muslim. Di samping itu juga, kita perlu sentiasa bersedia untuk bertemu dengan hari Kiamat yang akan datang pada bila-bila masa sahaja dengan mempersiapkan sebanyak yang mungkin daripada amalan soleh. Akhirnya, semoga Allah SWT menggolongkan kita dalam kalangan hamba-hamba-Nya yang berjaya di hari akhirat kelak serta memasukkan kita ke dalam syurga. Amin.   Wallahua’lam
Soalan: Assalamualaikum ustaz. ‘Period’ dah habis tapi tak perasan dah tidak ada dan tidak sempat mandi wajib paginya, tetapi dah niat puasa sebulan dan berpuasa pada hari itu, balik rumah petang baru mandi wajib, adakah sah puasanya?   Jawapan: Waalaikumussalam wbt, Alhamdulillah segala puji dan syukur kami panjatkan kepada Allah ﷻ. Selawat dan salam ke atas junjungan besar Nabi Muhammad ﷺ, ahli keluarga Baginda, para sahabat, serta mereka yang mengikuti jejak langkah Baginda hingga ke Hari Kiamat. Kami sudah menjawab isu berniat puasa selama sebulan dalam artikel Irsyad Al-Fatwa Khas Ramadhan #74: Niat Puasa Setiap Malam Atau Niat 30 Hari Sekaligus?. Kesimpulannya, diharuskan untuk berniat puasa selama sebulan sebagai langkah ihtiyat (berjaga-jaga) pada awal Ramadhan di samping beriltizam untuk berniat puasa setiap malam. Justeru, jika seseorang itu lupa untuk berniat pada malamnya tetapi sudah berniat sebulan, maka puasanya di bukan Ramadhan pada hari itu sah, dan niat itu memadai mengikut pendapat sebahagian ulama Syafieyyah dan mazhab Maliki. Namun suka untuk kami sebutkan di sini bahawa menjadi tanggungjawab seorang Muslimah untuk memerhatikan kesucian dirinya khususnya tentang waktu berhenti darah haid. Ini kerana ia tidak hanya berkait dengan ibadah puasa, tetapi juga dengan ibadah solat yang lebih utama. Wajib untuk setiap wanita Islam untuk memeriksa kesucian dirinya pada setiap waktu solat. Firman Allah Taala: إِنَّ الصَّلَاةَ كَانَتْ عَلَى الْمُؤْمِنِينَ كِتَابًا مَوْقُوتًا Maksudnya: Sesungguhnya sembahyang itu adalah satu ketetapan yang diwajibkan atas orang-orang yang beriman, yang tertentu waktunya. (Surah al-Nisa’: 103) Sengaja meninggalkan bersuci seperti mandi wajib dan wuduk, dan tidak menunaikan solat Subuh adalah dosa besar yang tidak wajar dipandang remeh. Begitu juga, untuk solat Zohor dan Asar. Akhir kalam, kami berpesan agar saudari yang bertanya untuk lebih berhati-hati, bertaubat daripada kesilapan dan mendalami ilmu tentang bersuci agar puasa yang dilakukan dalam bulan Ramadhan mulia ini tidak menjadi sia-sia pahalanya, seperti Rasulullah SAW bersabda: رُبَّ صَائِمٍ لَيْسَ لَهُ مِنْ صِيَامِهِ إِلَّا الْجُوعُ، وَرُبَّ قَائِمٍ لَيْسَ لَهُ مِنْ قِيَامِهِ إِلَّا السَّهَرُ Maksudnya: “Boleh jadi orang yang berpuasa itu tidak mendapat apa-apa daripada puasanya melainkan lapar dan boleh jadi orang yang berqiyam itu tidak mendapat apa-apa daripada qiyamnya melainkan hanya berjaga malam”.  Riwayat Ibnu Majah (no.1690). Syeikh Syu’aib al-Arnaut menilai hadith ini sebagai sahih dan sanadnya juga baik. Kami telah menghuraikan isu ini dengan menyebutkan keterangan para ulama dalam artikel Irsyad al-Fatwa Khas Ramadhan Siri Ke-46 : Hukum Orang Yang Berpuasa Tetapi Tidak Sembahyang. Wallahua’lam.
SOALAN 39 (26/06/2015 BERSAMAAN 09 RAMADAN 1436H)  Bilakah hari Syak dan apakah hukum berpuasa pada hari tersebut?   JAWAPAN Hari Syak bermaksud hari yang ke-30 pada bulan Sya’ban. Ini adalah kerana apabila anak bulan tidak kelihatan, orang ramai meragui hari itu sama ada dalam bulan Sya’ban atau Ramadan. Maka tidak harus berpuasa pada hari itu. Bahkan, sayugia dianggap hari tersebut masih dalam bulan Sya’ban.
SOALAN 61 (22 RAMADAN 1436H BERSAMAAN 09/07/2015)  Apakah harta kekal yang berkembang dikenakan zakat seperti rumah kediaman?   JAWAPAN Ia dikenali sebagai al-Mustaghallat. Maksud al-Mustaghallatadalah merupakan harta kekal yang berkembang seperti rumah kediaman, kilang, kenderaan, ladang ternakan ayam, kapal terbang, kapal laut dan lain-lain. Kesemua harta tersebut adalah merupakan modal berkembang yang mendatangkan keuntungan yang besar kepada tuan punya harta tersebut. (Muhammad Hasan al-Madani). Terdapat dua pendapat yang membezakan permasalahan ini: Pertama: Menyatakan tidak kena zakat ke atas al-Mustaghallat. Pandangan ini adalah pandangan sebahagian ulama antaranya IbnHazm, al-Syaukani, Sidek Hasan Khan dan lain-lain. Antara hujah mereka ialah tidak ada nas yang sorih sama ada daripada al-Quran dan al-Hadith yang menunjukkan kepada kewajipan tersebut. Tambahan pula Rasulullah SAW sendiri telah menetapkan harta-harta yang diwajibkan zakat dan ianya tidak termasuk al-Mustaghallat. Begitu juga, para fuqaha’ tidak menetapkan perkara tersebut. Jika didapati keuntungan daripada al-Mustaghallat itu, maka harta tersebut kekal sehingga cukup haulnya dan hendaklah dikeluarkan untuknya zakat emas dan perak dengan syarat-syarat yang telah ditetapkan. (Muhammadal-Sa’idWahbah& Abdul Aziz MuhammadRasyid). Kedua: Diwajibkan zakat ke atas al-Mustaghallat. Ini adalah pendapat sebahagian ulama Malikiyyah, al-Hanabilah, al-Hadaiwiyah, daripada Zaidiyyah dan juga pendapat sebahagian daripada ulama kontemporari seperti Abu Zuhrah, Abdul WahabKhallaf dan Abdul Rahman Hassan.             Semoga kita memahami isu zakat ini dengan jelas mengikut pendapat para ulama yang muktabar. Sebenarnya terdapat pelbagai lagi jenis zakat dan hukumnya yang dibahaskan oleh para ulama, antaranya zakat kuda, zakat harta haram dan lain-lain.
SOALAN 23 (23/06/2015 BERSAMAAN 06 RAMADAN 1436H)  Apakah hukum merokok ketika berpuasa?   JAWAPAN Merokok membatalkan puasa, seperti pendapat jumhur ulama kerana mereka yang ketagih rokok didapati pada hatinya atau paru-parunya kesan dari rokok. Inilah pendapat Syeikh al-Syarbasi. Mengikut pendapat Syeikh Hasanain Makhluf dalam Fatawa Syar’iyah, hukumnya batal puasa dan hendaklah dia qadha’ serta dikenakan kaffarah mengikut pendapat yang asah. Inilah yang dinukilkan daripada al-Allamah Ibn Abidin dan juga al-Allamah al-Syarambalali dalam kitabnya, Imdad al-Fattah. Ketegasan yang dikemukakan oleh ulama dalam isu ini jelas menunjukkan betapa merokok adalah tidak diredhai oleh agama Islam dan orang-orang yang bermaruah. justeru, marilah kita mengambil semangat Ramadan dengan nafas baru tanpa rokok. semoga Berjaya dalam kehidupan. Amin.
Soalan: Assalamualaikum.  Bagaimana menguruskan mayat  wanita  yang meninggal dalam keadaan  nifas? Adakah perlu memandikan jenazah dua kali untuk mengangkat hadas serta mandi sebab kematian?  Mohon pencerahan SS Datuk Mufti. Ringkasan Jawapan Orang yang meninggal dunia dalam keadaan haid, nifas mahupun yang sedang berhadas hanya memadai sekali sahaja memandikan jenazah. Huraian Jawapan: Alhamdulillah segala puji bagi Allah SWT Tuhan semesta alam, selawat serta salam ke atas junjungan teragung Nabi Muhammad SAW dan ke atas ahli keluarga serta mereka yang mengikuti jejak langkah Baginda SAW hingga ke hari kiamat. Allah SWT memerintahkan mandi wajib bagi seseorang yang berjunub berdasarkan firman-Nya: وَإِن كُنتُمْ جُنُبًا فَاطَّهَّرُوا Maksudnya: “Dan jika kamu junub (berhadas besar) maka bersucilah dengan mandi wajib." Surah al-Maidah (6) Begitu juga, wanita telah suci daripada haid dan nifas diwajibkan mandi berdasarkan firman Allah SWT:    وَيَسْـَٔلُونَكَ عَنِ ٱلْمَحِيضِۖ قُلْ هُوَ أَذًى فَٱعْتَزِلُوا۟ ٱلنِّسَآءَ فِى ٱلْمَحِيضِ ۖ وَلَا تَقْرَبُوهُنَّ حَتَّىٰ يَطْهُرْنَۖ  Maksudnya: “Mereka bertanya kepadamu tentang haid. Katakanlah: Haid itu adalah suatu kotoran. Oleh sebab itu hendaklah kamu menjauhkan diri dari wanita di waktu haid. Dan janganlah kamu mendekati mereka, sebelum mereka suci” Surah al-Baqarah: (222) Sementara, perintah memandikan jenazah berdasarkan hadis daripada Ibn Abbas RA.huma’ telah berkata:  اغْسِلُوهُ بِمَاءٍ وَسِدْرٍ Maksudnya: “Mandikanlah dia dengan air yang dicampur dengan daun bidara” Riwayat al-Bukhari (1267) Bagi orang yang berhadas meninggal dunia sebelum mandi wajib, Imam al-Nawawi dalam kitab al Majmu’ menyatakan  memadai sekali mandi: مَذْهَبُنَا أَنَّ الْجُنُبَ وَالْحَائِضَ إذَا مَاتَا غُسِّلَا غُسْلًا وَاحِدًا وَبِهِ قَالَ الْعُلَمَاءُ كَافَّةً إلَّا الْحَسَنَ الْبَصْرِيَّ فَقَالَ يُغَسَّلَانِ غُسْلَيْنِ قَالَ ابْنُ الْمُنْذِرِ لَمْ يَقُلْ بِهِ غَيْرُهُ “Pendapat mazhab kami (mazhab Syafi’i) menyatakan bahawa orang yang dalam keadaan berjunub dan haid yang meninggal dunia, memadai mandi sekali sahaja. Ini merupakan pendapat seluruh ulama melainkan al-Hasan al-Basri yang berpandangan mandi dua kali, Sementara Ibn al-Mundzir menyatakan pendapat tersebut tidak ada melainkan al Hassan al-Basri” [1] Sementara itu, dua hadas besar   sudah memadai  sekali niat sekaligus  secara umum  dengan  sekali mandi sahaja seperti  situasi mandi wiladah dengan mandi nifas atau mandi wajib disebabkan  junub dan haid  berdasarkan perbahasan pada pautan beriku:  https://muftiwp.gov.my/ar/artikel/al-kafi-li-al-fatawi/3797-al-kafi-1424-perlukah-dua-niat-untuk-mandi-wajib-bagi-dua-hadas-besar   Rujukan : [1]Al-Nawawi, Abu Zakariya Mahya al-Din, al-Majmuk Syarh al-Muhadzzab , Dar al-Fikr, J : 5 P: 152
SOALAN 13 (22/06/2015 BERSAMAAN 05 RAMADAN 1436H)  Adakah boleh mengambil pil penahan haid kerana ingin berpuasa penuh di bulan Ramadan?   JAWAPAN Mengambil pil penahan haid kerana ingin berpuasa penuh pada bulan Ramadan adalah dibolehkan,tetapi afdhal jangan mengambilnya dan kekal mengikut takdir Allah kepada wanita. Inilah pendapat Syeikh Uthaimin. Pendapat ini jua sama seperti Dr. Yusuf al-Qardhawi yang berkata: “Pada pendapat saya, sebaik-baiknya wanita itu mengikut sifat kejadian semula jadinya. Haid adalah sesuatu yang tabi’ie dan tidak dapat dielakkan. Ia datang daripada Allah. Sekiranya wanita itu hendaklah memakan ubat untuk melewatkan haid agar ia tidak datang di dalam bulan Ramadan, hukumnya tidak mengapa, dengan syarat ubat itu tidak memudharatkan dirinya. Mereka boleh meminta nasihat orang-orang alim dan pakar, atau nasihat doctor mengenai ubat itu. Menelan pil tersebut akan membolehkannya berpuasa genap sebulan pada bulan puasa dan akan diterima Allah, insya-Allah.” Saya berpendapat kita mengikut sunnatullah dengan tidak mengambil pil adalah lebih baik.
Privasi Anda Halaman ini menerangkan dasar privasi yang merangkumi penggunaan dan perlindungan maklumat yang dikemukakan oleh pengunjung. Sekiranya anda membuat transaksi atau menghantar e-mel yang mengandungi maklumat peribadi, maklumat ini mungkin akan dikongsi bersama dengan agensi awam lain untuk membantu penyediaan perkhidmatan yang lebih berkesan dan efektif. Contohnya seperti di dalam menyelesaikan aduan yang memerlukan maklum balas dari agensi-agensi lain. Maklumat Yang Dikumpul Tiada maklumat peribadi akan dikumpul semasa anda melayari laman web ini kecuali maklumat yang dikemukakan oleh anda melalui e-mel. Apa yang akan Berlaku jika Saya Membuat Pautan kepada Laman Web yang Lain? Laman web ini mempunyai pautan ke laman web lain. Dasar privasi ini hanya terpakai untuk laman web ini sahaja. Perlu diingatkan bahawa laman web yang terdapat dalam pautan mungkin mempunyai dasar privasi yang berbeza dan pengunjung dinasihatkan supaya meneliti dan memahami dasar privasi bagi setiap laman web yang dilayari. Pindaan Dasar Sekiranya dasar privasi ini dipinda, pindaan akan dikemas kini di halaman ini. Dengan sering melayari halaman ini, anda akan dikemas kini dengan maklumat yang dikumpul, cara ia digunakan dan dalam keadaan tertentu, bagaimana maklumat dikongsi bersama pihak yang lain.
Soalan: Assalamualaikum wrm. wbt., Apakah hukum melaksanakan solat jamak dan qasar kerana menonton bola sepak di stadium? Saya pernah mendengar bahawa hukum menonton boleh sepak adalah haram, sedangkan syarat sah solat jamak dan qasar ialah mestilah musafir itu dilaksanakan bukan dengan tujuan maksiat? Mohon pencerahan. Jawapan: Waalaikumussalam wrm. wbt. Alhamdulillah segala puji bagi Allah ﷻ, selawat serta salam ke atas Junjungan Mulia, Nabi Muhammad ﷺ, ke atas Ahli Bait, serta Para Sahabat baginda, dan mereka yang mengikuti jejak langkah baginda hingga ke Hari Akhirat. Ringkasan Jawapan: Seseorang yang bermusafir kerana ingin menonton perlawanan bola sepak, sama ada di stadium atau selainnya, adalah diharuskan untuk mengambil rukhsah solat musafir, iaitu menjamakkan dan menqasarkan solat, selagi mana tidak disertai dengan tujuan maksiat Huraian Jawapan: Tanpa menafikan fakta bahawa wujud khilaf dalam kalangan ulama berkenaan hukum menonton permainan bola sepak, pihak kami telah memberikan pandangan kami tersendiri dalam artikel Irsyad Fatwa #247: Hukum Menonton Acara Sukan yang Mendedahkan Aurat[1]. Kesimpulannya, hukum menonton permainan bola sepak adalah diharuskan, selagi mana tidak dicemari dengan tujuan-tujuan yang maksiat seperti meninggalkan solat, culas dalam kerja, sengaja melihat aurat, dan lain-lain tujuan maksiat. Manakala dalam isu menjamakkan atau mengqasarkan solat dalam musafir yang bertujuan maksiat, pihak kami telah menulis berkenaannya dalam artikel al-Kafi #1197: Adakah Berhibur dan Melancong Boleh Dianggap Rukhsah untuk Jamak Dan Qasar [2]dan kami telah memberikan pendapat kami bahawa musafir yang bertujuan demi maksiat menjadi penghalang kepada keharusan jamak dan qasar dalam solat. Ini selari dengan pendapat dalam mazhab Syafie bahawa tidak sah solat jamak dan qasar bagi seseorang yang bermusafir kerana tujuan maksiat. Berkata Imam al-Nawawi: وَلَا يَتَرَخَّصُ الْعَاصِي بِسَفَرِهِ كَآبِقٍ وَنَاشِزَةٍ “Tidak boleh mengambil rukhsah akan orang yang bermaksiat dengan permusafirannya, seperti hamba yang lari daripada tuannya, dan orang perempuan yang nusyuz.” (Rujuk Minhaj al-Tolibin, hal. 45) Kesimpulan Berdasarkan fakta dan keterangan di atas, kami cenderung kepada pendapat bahawa seseorang yang bermusafir kerana ingin menonton perlawanan bola sepak, sama ada di stadium atau selainnya, adalah diharuskan untuk mengambil rukhsah solat musafir, iaitu menjamakkan dan menqasarkan solat, selagi mana tidak disertai dengan tujuan maksiat seperti berzina, meminum arak, mengambil dadah, meninggalkan solat, ikhtilat atau percampuran antara lelaki dan wanita yang ajnabi, dan tujuan-tujuan maksiat yang lain. Sekiranya musafir itu dicemari dengan tujuan-tujuan maksiat, maka gugur hukum rukhsah solat jamak dan qasar, serta wajib ditunaikan dengan hukum asal, tanpa jamak dan qasar.   [1]https://www.muftiwp.gov.my/artikel/irsyad-fatwa/irsyad-fatwa-umum/2640-irsyad-fatwa-247-hukum-menonton-acara-sukan-yang-mendedahkan-aurat [2]https://www.muftiwp.gov.my/artikel/al-kafi-li-al-fatawi/3275-al-kafi-1197-adakah-berhibur-dan-melancong-boleh-dianggap-rukhsah-untuk-jamak-dan-qasar
SOALAN Assalammualaikum, Apabila saya bergaduh dengan isteri, saya ada terdetik  ingin menceraikan isteri saya. Adakah jatuh talak dengan hanya berniat sahaja? Mohon pencerahan SS Mufti. Ringkasan Jawapan: Talak tidak jatuh dengan hanya berniat tanpa menyebutkan lafaz cerai secara jelas (sarih) mahupun kiasan (kinayah) yang merupakan salah satu rukun talak. Huraian Jawapan: Alhamdulillah segala puji bagi Allah SWT Tuhan semesta alam, selawat serta salam ke atas junjungan teragung Nabi Muhammad SAW dan ke atas ahli keluarga serta mereka yang mengikuti jejak langkah Baginda SAW hingga ke hari kiamat. Maksud talak ialah membubarkan akad nikah dengan lafaz “talak atau cerai” dan seumpamanya. Talak akan berlaku jika memenuhi rukun-rukun serta syarat-syaratnya. Setiap rukun terdapat syarat-syaratnya. Rukun talak ialah suami, isteri, sighah (lafaz), niat dan wilayah (kekuasaan)[1]. Sekiranya seorang suami hanya berniat talak, maka ia tidak sempurna melainkan memerlukan kepada rukun lafaz talak sama ada lafaz yang jelas atau kiasan dan rukun talak lain yang memenuhi syarat-syaratnya. Al-Khatib al-Syirbini dalam Mugni al-Mughtaj  menyatakan talak tidak jatuh dengan niat tanpa melafazkannya. Begitu juga tidak mengerakkan lidahnya dengan lafaz “cerai”. Sementara itu, lafaz talak tidak berlaku sekiranya dengan suara yang perlahan   sehingga tidak didengar oleh dirinya (suami) dengan pendengaran biasa yang tiada gangguan (bunyi bising  atau tidak sihat). Hal ini kerana lafaz tersebut tidak dianggap sebagai lafaz dengan kata-kata.  [2] Oleh itu, situasi suami “berniat” ingin mentalakkan isteri yang tidak dilafazkan sama ada secara jelas (sarih) mahupun kiasan (kinayah) adalah tidak tertalak.   [1] Al-Khatib As-Syirbini, Syamsuddin bin Muhammad, (1994) Mugni al-Mughtaj ila Ma’rifah Ma’ani al-Fazd Minhaj. Dar Kitab Ilmiah. Jld 4, p 445  [2] Al-Khatib As-Syirbini, Syamsuddin bin Muhammad, (1994) Mugni al-Mughtaj ila Ma’rifah Ma’ani al-Fazd Minhaj. Dar Kitab Ilmiah. Jld 4, p 457
Soalan: Assalamualaikum WBT. Sekiranya saya mempunyai kemampuan, mana lebih baik bagi saya untuk melakukan korban, sama ada menyembelih seekor kambing atau satu bahagian lembu?   Ringkasan Jawapan: Melakukan korban dengan seekor kambing lebih afdal dibandingkan dengan satu bahagian lembu. Huraian Jawapan: Waalaikumussalam W.B.T. Alhamdulillah segala puji dan syukur kami panjatkan kepada Allah S.W.T. Selawat dan salam kami ucapkan ke atas junjungan besar Nabi Muhammad S.A.W, para isteri dan keluarga baginda para sahabat, seterusnya golongan yang mengikuti jejak langkah Baginda sehingga hari kiamat. Melakukan korban dengan seekor kambing lebih afdal dibandingkan dengan satu bahagian lembu. Perkara ini disebutkan oleh Imam Khatib al-Syirbini, menurutnya: (Melakukan korban) bagi seekor kambing adalah lebih afdal daripada berkongsi seekor unta kerana seseorang itu bersendirian dalam menumpahkan darah dan lebih enak dagingnya (Rujuk Khatib al-Syirbini, Mughni al-Muhtaj, 4/285).   KESIMPULAN Melakukan korban dengan seekor kambing lebih afdal dibandingkan dengan satu bahagian lembu kerana mengorbankan satu haiwan untuk seorang lebih afdal daripada berkongsi beberapa orang pada satu haiwan. Selain itu, daging kambing juga lebih baik dan enak untuk dikongsi dan diagihkan kepada orang lain. Wallahu a’lam.
Soalan: Adakah sahih hadis yg menyatakan tangisan bayi kecil itu adalah zikir? Ringkasan Jawapan: Riwayat tangisan bayi kecil merupakan zikir adalah riwayat yang palsu. Hadith ini tidak boleh disebarkan dan dinisbahkan sebagai kalam Nabi SAW. Oleh itu, kita sebagai umat Islam diminta agar sentiasa berhati-hati dalam menyebarkan sesuatu teks hadith atau sesuatu berita tanpa terlebih dahulu diteliti kesahihan perkara tersebut. Huraian Jawapan: Islam adalah agama yang menjaga keautentikan sesuatu perkhabaran khususnya hadith Nabi SAW. Hal ini kerana, untuk mengelakkan daripada berlaku pendustaan ke atas baginda SAW. Perkara ini berdasarkan amaran keras baginda SAW dalam hadith yang menyebutkan berkenaan melakukan pendustaan ke atas nama baginda SAW. Sepanjang sorotan yang dilakukan terhadap karya-karya hadith muktabar, tidak ditemui riwayat yang maqbul (diterima) berkenaan tangisan bayi kecil adalah zikir. Namun, riwayat tersebut terdapat di dalam karya-karya yang menghimpunkan riwayat-riwayat palsu. Berikut adalah teks bagi riwayat tersebut yang disandarkan kepada Ibn ‘Umar RA bahawa Nabi SAW bersabda: لَا تَضْرِبُوا أَوْلادَكُمْ عَلَى بُكَائِهِمْ، فَبُكَاءُ الصَّبِيِّ أَرْبَعَةُ أَشْهُرٍ شَهَادَةُ أَنْ لَا إِلَهَ إِلا اللَّهُ، وَأَرْبَعَةُ أَشْهُرٍ الصَّلاةُ عَلَى مُحَمَّدٍ صَلَّى اللَّهُ عَلَيْهِ وَسَلَّمَ، وَأَرْبَعَةُ أَشْهُرٍ دُعَاءٌ لِوَالِدَيْهِ Maksudnya: Janganlah kamu pukul anak-anak kamu disebabkan mereka menangis, kerana tangisan bayi pada empat bulan pertama kelahirannya adalah mereka sedang mengucapkan syahadah. Empat bulan kedua bayi tersebut berselawat ke atas Nabi SAW. Kemudian, pada empat bulan berikutnya bayi tersebut mendoakan (kebaikan) bagi kedua ibu bapanya. Lafaz teks seperti di atas memang terkandung dalam beberapa karya seperti Tārikh Baghdād, al-Mawdu’āt li Ibn al-Jawzi di bawah tajuk Bab Darb al-Atfāl. Kemudian, boleh juga dijumpai di dalam al-Lāli’ al-Masnu’ah fi al-Ahadith al-Mawdu’ah, Lisān al-Mizān dan Tazkirah al-Mawdu’at li al-Fattani. Komentar Ulama: Al-Khatib al-Baghdadi menyebutkan riwayat ini adalah tersangat munkar. Hal ini kerana, pada sanadnya terdapat perawi yang bermasalah iaitu Abu al-Hasan ‘Ali Ibn Ibrahim Ibn al-Haytham. (Tārikh Baghdād, 13: 246) Ibn Hajar al-‘Asqalani menyatakan bahawa hadith ini palsu tanpa syak (بلا ريب). (Lisān al-Mizān, 4: 191) Kesimpulan Berdasarkan penjelasan di atas, dapat disimpulkan bahawa hadith “Tangisan bayi kecil adalah zikir” merupakan hadith palsu dan tidak ada asal baginya. Menyebarkan dan menyandarkannya kepada Nabi SAW adalah berdosa serta haram hukumnya. Oleh itu, setiap individu muslim perlu lebih berhati-hati dan mempunyai sikap untuk bertabayyun setelah menerima sesuatu perkhabaran daripada mana-mana saluran sekalipun sebelum disebarkan. Moga Allah SWT menjaga tangan dan lidah kita daripada berkata serta menyebarkan sesuatu berita-berita yang berunsur Hoax. Wallahua’lam.
SOALAN 30 (24/06/2015 BERSAMAAN 07 RAMADAN 1436H)  Apakah fadhilat memberi makan kepada orang yang berbuka puasa?   JAWAPAN Terdapat banyak dalil yang menunjukkan kelebihan menjamu mereka yang berpuasa. Justeru, amat wajar bagi yang berkelapangan rezeki serta harta menjamu mereka yang berpuasa. Antara nas galakannya ialah: Daripada Zaid bin Khalid, bahawasanya Rasulullah SAW bersabda: مَن فَطَّرَ صَائِمًا كَانَ لَهُ مِثلُ أَجْرِهِ، غَيْرَ أَنَّهُ لَا يَنْقُصُ مِن أَجْرِ الصَّائِمِ شَيئًا Maksudnya: “Siapa yang member makan orang yang berpuasa maka baginya pahala seumpamanya tanpa sedikitpun kurang pahala orang berpuasa.” (Riwayat Ahmad, al-Tarmizi dan al-Baihaqi)   Daripada Ummu Ammarah, Rasulullah SAW bersabda: إِنَّ الصَّائِمِ إِذَا أَكَلَ عِندَهُ لمَ تَزَل تُصَلِّي عَلَيهِ المَلائِكَةُ حَتََى يَفْرُغَ مِن طَعَامِهِ Maksudnya: “Sesungguhnya orang yang berpuasa apabila makan bersamanya orang berpuasa yang lain, maka sentiasalah para malaikat mengucap selawat ke atasnya sehingga selesai daripada makannya.” (Riwayat Ahmad, al-Tarmizi dan al-Baihaqi)   Rasulullah SAW bersabda: الصَّائِمُ إِذَا أَكَلَتْ عِنْدَهُ المُفَاطِرُ صَلَّتْ عَلَيْهِ الملائِكَةُ Maksudnya: “Orang yang berpuasa apabila makan di sisinya orang-orang yang berbuka puasa, nescaya para malaikat berselawat ke atasnya.” (Riwayat al-Tarmizi dan Ibn Majah)               Berdasarkan nas hadis di atas jelas menunjukkan kelebihan bagi mereka yang member makan orang yang berpuasa, apatah lagi mereka yang amat memerlukan seperti anak-anak yatim, fakir miskin dan golongan yang berhajat.             Dinyatakan di sini sikap dan sifat tokoh ulama dalam member makan orang yang berpuasa:  Hasan al-Basri member makan saudaranya sedangkan dia berpuasa sunat dan duduk melayan mereka ketika mereka makan. Abdullah bin al-Mubarak memberi makan kepada saudaranya ketika bermusafir dengan makanan yang lazat, sedangkan dia berpuasa. Hammad menjamu setiap malam kepada orang ramai pada bulan puasa seramai 500 orang. Abdullah bin Umar R.Anhuma berpuasa dan tidak berbuka kecuali bersama dengan fakir miskin.                Semoga kita sentiasa menjadi hamba Allah yang suka menjamu mereka yang berpuasa.
Wilayah Persekutuan Kuala LumpurWilayah Persekutuan PutrajayaWilayah Persekutuan Labuan     TAHUN JADUAL LINTASAN MATAHARI   2023    Muat Turun   2022   Muat Turun   2021   Muat Turun   2020   Muat Turun         TAHUN JADUAL LINTASAN MATAHARI   2023    Muat Turun   2022   Muat Turun   2021   Muat Turun   2020   Muat Turun         TAHUN JADUAL LINTASAN MATAHARI   2023    Muat Turun   2020   Muat Turun
SOALAN Saya merupakan salah seorang AJK masjid yang ditugaskan untuk mengawasi tabung masjid. Duit tabung yang berada dalam simpanan saya telah dicuri. Adakah saya bertanggungjawab untuk menggantinya? Terima kasih. JAWAPAN RINGKAS Duit masjid yang hilang dalam jagaan yang rapi tidak perlu diganti manakala jika hilang kerana kecuaian hendaklah diganti oleh penjaga tersebut. HUJAH DAN ANALISIS Masjid merupakan salah satu institusi yang mempunyai peranan yang penting di dalam Islam. Masyarakat meletakkan satu kepercayaan yang utuh kepada institusi masjid sebagai wadah dalam penyatuan ummah melalui aktiviti yang dijalankan oleh pengurusan masjid. Setiap masjid akan mempunyai tabung sendiri bagi mengumpul dana dalam memastikan setiap aktiviti masjid dalam menegakkan syiar islam dapat berjalan dengan baik. Pengurusan tabung masjid akan diuruskan oleh jawatankuasa yang telah diberikan amanah terhadap tabung tersebut. Segala perbelanjaan, keselamatan tabung tersebut menjadi amanah bagi jawatankuasa yang terlibat agar tidak hilang atau rosak. Penjagaan yang teliti harus dititikberatkan oleh pemegang amanah agar wang tersebut selamat sama ada dicuri atau berlaku penyalahgunaan. Hal ini kerana, kutipan tabung masjid boleh mencapai ribuan bahkan ratus ribu ringgit. Justeru itu, adalah menjadi kewajipan bagi pemegang amanah untuk memastikan ia selamat dengan penjagaan yang rapi. Sikap sambil lewa hanya akan membawa kepada perkara yang tidak diingini seperti hilang dicuri dan sebagainya. Jika duit masjid yang dijaga hilang di dalam jagaannya yang rapi maka pemegang amanah tersebut tidak wajib menggantinya. Namun, jika kehilangan itu disebabkan kecuaiannya, maka pemegang amanah tersebut wajib menggantikannya. Sebagai contoh, wang tersebut hilang di dalam pejabat yang dikunci rapi, maka dia tidak wajib menggantikannya kerana tidak sengaja. Namun, jika dia meninggalkan wang tersebut di mana-mana tanpa pengawasan yang rapi maka dia wajib menggantikannya kerana berlaku kecuaian. Perkara ini dinyatakan oleh Imam Khatib al-Syarbinie di dalam kitabnya: كُلُّ مَالٍ تَلِفَ فِي يَدِ أَمِينٍ ‌مِنْ ‌غَيْرِ ‌تَعَدٍّ لَا ضَمَانَ عَلَيْهِ Maksudnya: “Setiap harta yang rosak di tangan pemegang amanah dengan tanpa kecuaian maka dia tidak perlu menggantikannya”. (Rujuk Mughni al Muhtaj 4/143) KESIMPULAN Kesimpulannya, jawatankuasa yang menguruskan tabung masjid haruslah sentiasa memastikan tabung masjid berada dalam keadaan yang selamat. Sebarang kecuaian hendaklah dielakkan kerana jawatankuasa merupakan pemegang amanah yang bertanggungjawab ke atas keselamatan tabung masjid. Jika kehilangan  disebabkan kecuaian adalah menjadi kewajipan pemegang amanah untuk menggantikannya kembali.
Soalan : Assalamualaikum ustaz. Saya ada satu persoalan. Sekiranya kita membaca Al-Quran tidak lancar dan takut tersalah sebut makhraj atau hukum tajwid, adakah boleh sekadar baca terjemahan Al-Quran? Ringkasan jawapan : Waalaikumusalam. Dibenarkan membaca terjemahan Al-Quran tanpa membaca ayat-ayatnya terlebih dahulu. Namun demikian,Membaca Al-Quran dengan betul adalah satu tuntutan. Bagi membetulkan bacaan Al-Quran maka wajib untuk mempelajari ilmu tajwid. Ini berdasarkan kaedah : مَا لَا يَتِمُّ إِلَّا بِهِ فَهُوَ وَاجِبٌ Maksudnya : “Apa yang tidak sempurna kewajipan melainkan dengan perkara tersebut. Maka perkara tersebut juga adalah wajib.” Berdasarkan kaedah ini, mempelajari ilmu tajwid adalah wajib yang mana ianya bertujuan agar bacaan Al-Quran boleh diperbaiki. Begitu juga, amat perlu untuk mencari seorang guru yang boleh membantu kita memperbaiki kualiti bacaan Al-Quran. Namun begitu, tidak dinafikan bahawa membaca terjemahan juga adalah satu usaha untuk membaca dan memahami Al-Quran.Ia adalah satu usaha yang bagus dan dipuji namun asasnya adalah membaca Al-Quran dengan bahasa asalnya iaitu bahasa Arab tidak cukup dengan hanya membaca terjemahan. Tiada alasan untuk tidak membaca Al-Quran dalam bahasa arab. Segala usaha untuk mempelajari bacaan dan pemahaman ayat-ayat Al-Quran. Semoga Allah memberikan kekuatan untuk sentiasa mendampingi Al-Quran.Wallahu’alam.
SOALAN 6 (18/06/2015 BERSAMAAN 01 RAMADAN 1436H)  Apakah hukum menggunakan eye-mo?   JAWAPAN             Menggunakan titisan seperti eye-mo di mata tidak membatalkan puasa kerana mata bukanlah ruang yang terbuka. Begitu juga dengan memakai celak tidaklah membatalkan puasa, seperti fatwa Syeikh al-Syarbasi. Ini kerana ia tidak mengenyangkan dan menghilangkan dahaga sebaliknya ia adalah keperluan untuk kesihatan.­
SOALAN 9 (19/06/2015 BERSAMAAN 02 RAMADAN 1436H)    Apakah hukum merasa makanan?   JAWAPAN Merasa makanan adalah dibolehkan dengan dikecap di hujung lidahnya dan tidak membatalkan puasanya mengikut pendapat yang terpilih. Situasinya adalah seperti tukang masak atau surirumah yang sedang memasak di dapur. Ibn Abbas R. Anhuma berkata: لاَبَأْسَ أَنْ يَذُوْقَ الخَلَّ أَوْالشَّيْءَ مَالَمْ يَدْخُلْ حَلْقَهُ وَهُوَصَائِمٌ ““Tidak mengapa seseorang yang sedang berpuasa mencicipi cuka atau sesuatu, selama tidak masuk sampai ke kerongkong.” Ini hendaklah dalam kuantiti yang sedikit. Namun, tidak boleh menelannya kerana jika ditelan masuk bersama air liur, batallah puasanya.
Soalan: Apakah hukum memberi hutang kepada kawan yang kita tahu dia akan gunakan untuk perkara yang tidak bermanfaat dan membeli sesuatu barang hanya untuk menunjuk-nunjuk? Jawapan: Alhamdulillah pujian dan syukur kepada Ilahi dengan pelbagai kurniaan dan anugerah yang tidak terhitung buat kita semua. Selawat dan salam ke atas Nabi SAW, keluarga, sahabat dan yang mengikut jejak langkahnya hingga hari kesudahan. Secara umumnya, hutang di dalam Islam adalah dibenarkan dan bertepatan dengan syara’. Orang yang memerlukannya dibenarkan dan disunatkan meminta tanpa perlu rasa bersalah. Malah ia menjadi tanggungjawab orang yang diminta. Ini ada dinyatakan oleh kitab Allah SWT dan ijma’ ulama’. (Lihat al-Fiqh al-Manhaji, 4/121-122) Hikmah pensyariatan membenarkan amalan ini cukup jelas iaitu merealisasikan kehendak Allah yang mahukan wujudnya suasana tolong-menolong untuk tujuan kebaikan dan ketaqwaan sesama umat Islam. Di samping itu, amalan ini juga dapat memantapkan lagi hubungan persaudaraan sesama umat Islam dengan cara mengajak mereka supaya menghulurkan bantuan kepada mereka yang ditimpa kesusahan dan kesengsaraan. Menjawab persoalan yang dilontarkan, kami nukilkan daripada kitab al-Fiqh al-Manhaji yang menyebut: Pada asasnya  dalam keadaan biasa, hukum memberi hutang adalah sunat sementara meminta hutang adalah harus. Inilah hukum hutang dalam keadaan biasa. Walau bagaimanapun, hukum ini mungkin berubah bergantung kepada niat orang yang berhutang. Oleh itu hutang menjadi:  Haram.  Jika pemberi hutang mengetahui hutang tersebut akan digunakan untuk tujuan yang diharamkan seperti minum arak, judi dan sebagainya.  Makruh.  Jika pemberi hutang mengetahui hutang tersebut akan digunakan untuk perkara yang tidak bermanfaat atau untuk menunjuk-nunjuk. Ataupun penghutang tahu dia tidak mampu membayar semula hutang tersebut.  Wajib.  Jika pemberi hutang mengetahui orang yang berhutang amat memerlukan  hutang tersebut untuk menampung hidupnya dan keluarganya dan tiada cara lain untuk dia memperolehinya kecuali dengan cara berhutang. (Lihat al-Fiqh al-Manhaji, 4/128-129) Oleh itu, sebagai kesimpulan, adalah makruh memberi hutang sekiranya pemberi hutang telah mengetahui bahawa orang yang ingin berhutang akan membeli sesuatu yang tidak berfaedah atau membeli sesuatu sekadar untuk menunjuk-nunjuk sedangkan dia tidak mempunyai kemampuan. Semoga kita wajarkan dalam kehidupan semasa kita dengan sifat al-tawasi bi al-haq dan al-tawasi bi al-sabr sebagaimana yang dinyatakan dalam Surah al-‘Asr. Wallahua’lam.
Soalan: Assalamualaikum. Soalan saya kepada SS Datuk Mufti. Jika kita bermusafir dan jamak takdim solat Maghrib dan Isyak, maka bolehkah kita terus mengerjakan terawih dan witir atau perlu tunggu hingga masuk waktu isyak utk berterawih. Terima kasih.  Selamat berpuasa!   Jawapan: Waalaikumussalam wbt, Alhamdulillah segala puji dan syukur kami panjatkan kepada Allah SWT.  Selawat dan salam kami ucapkan ke atas junjungan besar Nabi Muhammad SAW, para isteri dan keluarga baginda, para sahabat, seterusnya golongan yang mengikuti jejak langkah baginda sehingga hari kiamat. Berkenaan waktu solat sunat witir, maka waktunya adalah selepas perlaksanaan solat Isyak sehingga terbit fajar sadiq. Begitu juga solat sunat tarawih diqiaskan waktunya dengan solat witir. Ini berdasarkan hadis Rasulullah SAW: إِنَّ اللهَ زَادَكُم صَلاَةٌ وَهِيَ الوِتْرُ فَصَلُّوهَا مِنَ صَّلَاةِ العَشَاءِ إِلَى طُلُوْعِ الفَجْرِ Maksudnya: “Sesungguhnya Allah telah menambahkan bagi kalian satu solat, yakni solat Witr, maka hendaklah kamu laksanakan solat itu daripada selesai solat Isyak sehingga terbitnya al-Fajr” Riwayat Abu Dawud (1418), al-Tirmidzi (452) & al-Baihaqi (4250) dalam Sunan al-Kubra Oleh itu, seseorang yang melaksanakan solat jamak taqdim dengan menghimpunkan solat Isyak dengan solat maghrib, boleh melaksanakan solat terawih dan witir selepas menunaikan solat isyak. Fakta ini ada dinyatakan dalam kitab Busyra al-Karim Syarh al-Muqaddimah al-Hadhramiyyah (ms.313 & 316)  oleh Syeikh Sa`id Ba `Isyn al-Hadhrami Rahimahullah: “(Dan waktunya – yakni solat witir - , antara solat Isyak) sekalipun jamak taqdim (dan terbit fajar) sadiq berdasarkan periwayatan khalaf daripada salaf.” “(Dan waktunya – yakni solat Terawih -, antara) perlaksanaan (solat Isyak), sekalipun dengan jamak taqdim, (dengan) terbitnya (fajar) sadiq, sama seperti solat Witir.” Pun begitu, para ulama menganjurkan agar dilewatkan sedikit. Berkata Syeikh Umairah Rahimahullah: “Melaksanakannya sejurus solat Isyak di awal waktu adalah bidaah orang-orang yang malas.” Imam Syihabuddin al-Ramli Rahimahullah pula menyebut dalam al-Imdad Syarh al-Irsyad : “Waktu solat Terawih yang mukhtar (terpilih) ialah apabila selepas masuknya seperempat malam.” Justeru, menjawab soalan di atas, bagi orang yang diharuskan untuk solat jamak taqdim, boleh baginya untuk terus solat Terawih dan Witir tanpa perlu menunggu waktu Isyak, yakni sekalipun masih berada pada waktu Maghrib. Ini barangkali akan memudahkan urusan bagi orang yang bermusafir jauh di hentian R&R dan sebagainya, untuk tidak melepaskan peluang untuk meraih peluang beribadah dalam bulan Ramadhan. Boleh juga dilaksanakan di atas kenderaan kerana mengambil rukhsah solat sunat ketika musafir. Ini tiada masalah. Semoga Allah SWT menerima amalan ibadah kita sepanjang bulan puasa. Amin. Wallahua’lam.
SOALAN 52 (01/07/2015 BERSAMAAN 14 RAMADAN 1436H)   Apakah hikmah disebalik puasa?   JAWAPAN Puasa merupakan madrasah akhlak yang besar dalam melatih keperibadian mukmin, melawan hawa nafsu dan tergoda dengan tipu daya syaitan. Puasa mengajar erti amanah dan muqarabah kepada Allah SWT sentiasa sama ada dalam sir atau terang-terangan. Begitu juga menguatkan semangat dalam menambahkan lagi kesabaran. Puasa membawa seorang mukmin mempunyai nizam dan disiplin yang tinggi. Hal ini berdasarkan waktu yang dihadkan untuk makan dan perlakuan ibadah. Dr. Yusuf al-Qaradawi berkata: “Puasa adalah tarbiyyah yang berkesan dan suatu jihad mengawal diri dan hawa nafsu serta membiasakan diri dengan bersifat sabra, sama ada sabra melakukan ketaatan atau sabra menjauhi maksiat.”
SOALAN Salam Dato’. Apakah hukum seorang suami yang inginkan anak ramai. Namun, mengabaikan tanggungjawab terhadap keluarga?   RINGKASAN JAWAPAN Menginginkan anak yang ramai adalah suatu yang digalakkan dalam Islam bagi meramaikan zuriat nabi SAW, dan wanita yang terbaik adalah yang mampu melahirkan anak yang ramai. Namun, jika pihak suami mengabaikan nafkah anak, maka dia dianggap cuai melaksanakan tanggungjawab dan berdosa. Dalam agama Islam tanggungjawab nafkah sesebuah keluarga terletak di bahu suami/bapa di dalam keluarga. Nafkah yang dimaksudkan  di sini meliputi perbelanjaan makan dan minum, pakaian, menyediakan tempat tinggal dan apa sahaja keperluan asas dalam kehidupan suami isteri dan kehidupan keluarga. Apabila suami isteri masing-masing menunaikan tanggungjawab dengan sebaik mungkin, maka ahli keluarga tersebut akan berada dalam keadaan selesa dan tenteram.   HURAIAN JAWAPAN Alhamdulillah, segala puji bagi Allah SWT dan selawat dan salam ke atas junjungan besar Nabi Muhammad SAW, ahli keluarga, para sahabat serta orang-orang yang mengikuti jejak langkah Baginda SAW.   Dalam agama Islam suami bertanggungjawab menyediakan nafkah kepada isteri dan ahli keluarganya kerana suami berperanan sebagai pemimpin keluarga. Hal ini dinyatakan dengan jelas dalam firman Allah SWT: ٱلرِّجَالُ قَوَّٰمُونَ عَلَى ٱلنِّسَآءِ بِمَا فَضَّلَ ٱللَّهُ بَعۡضَهُمۡ عَلَىٰ بَعۡضٖ وَبِمَآ أَنفَقُواْ مِنۡ أَمۡوَٰلِهِمۡۚ Maksudnya: “Kaum lelaki itu adalah pemimpin dan pengawal yang bertanggungjawab terhadap kaum perempuan, oleh kerana Allah telah melebihkan orang-orang lelaki (dengan beberapa keistimewaan) atas orang-orang perempuan, dan juga kerana orang-orang lelaki telah membelanjakan (memberi nafkah) sebahagian dari harta mereka.” Surah an-Nisa’ (34)   Syeikh Zainuddin di dalam karyanya menyebut bahawa suami wajib memberi nafkah kepada isterinya sekiranya isteri merelakan dirinya untuk bermesra dalam keadaan apa sekalipun: ‌وإذا ‌مكنت ‌من ‌يمكن التمتع بها ولو من بعض الوجوه وجبت مؤنها Maksudnya: “Jika isteri merelakan dirinya untuk bermesra walaupun dengan apa cara sekalipun, maka nafkah wajib disediakan untuknya.” (Fath al-Mu’in, hlm 535)   Meninggalkan pemberian nafkah kepada isteri dan anak-anak adalah satu dosa sebagaimana dalam hadis Nabi SAW yang diriwayatkan oleh Abdullah bin ‘Amr bin al-Ash bahawa Rasulullah SAW bersabda: كَفَى بِالْمَرْءِ إِثْمًا أَنْ يُضَيِّعَ مَنْ يَقُوتُ Maksudnya:“Cukuplah seorang lelaki itu dikira berdosa apabila dia mengabaikan tanggungjawabnya ke atas sesiapa yang berada di bawah penjagaannya.” Riwayat Abu Daud (1692)   KESIMPULAN Perkahwinan yang dibina dengan matlamat yang jelas untuk melahirkan kebahagiaan dan keamanan dalam sesebuah keluarga adalah lahir dari sikap tanggungjawab daripada suami dan isteri. Syariat Islam dan undang-undang Islam memberi garis panduan yang jelas supaya setiap pasangan perlu menghormati dan melaksanakan hak serta tanggungjawab demi mencapai kebahagiaan dan keharmonian untuk semua ahli keluarga.
SOALAN 17 (22/06/2015 BERSAMAAN 05 RAMADAN 1436H)  Apakah hukum menyuntik bahan yang mengandungi makanan?   JAWAPAN Suntikan yang mengandungi bahan makanan, seperti glukos pada siang hari di bulan Ramadan membatalkan puasa kerana dianggap makanan pada uruf yang boleh mengenyangkan, seperti makanan biasa. Inilah fatwa Syeikh Atiyyah Saqr.
SOALAN 64 (26 RAMADAN 1436H BERSAMAAN 13/07/2015)  Adakah madu perlu dizakatkan?   JAWAPAN Ulama telah khilaf berkenaan dengan zakat madu. Dalam buku al-Masail al-Mustajiddah menyebut pendapat yang paling rajih adalah diwajibkan zakat dengan kadar sepuluh afraq nisabnya yang menyamai sukatannya 75 kilogram. Inilah yang telah diputuskan oleh Saidina Umar Ibn al-Khattab yang memerintahkan supaya dikeluarkan sepuluh peratus (10%) daripada nilai madu. Athram berkata Imam Ahmad ditanya berkenaan dengan zakat madu. Jawabnya: “Ya! Aku berpendapat demikian kerana telah dilakukan oleh Umar.”             Inilah pendapat Hanafiah, Hanabilah dan qaul qadim bagi mazhab Syafie. Pendapat ini juga dikemukakan oleh Umar Ibn Abdul Aziz, Makhul, Zuhri, Auza’ie dan Ishak.             Manakala pendapat yang kedua menyatakan bahawa madu lebah tidak dikenakan zakat. Pendapat ini datangnya daripada Malik, Syafie, Ibn Abi Laila, al-Hasan bin Soleh dan Ibn Munzir. Alasannya ialah kerana madu adalah cecair yang keluar daripada haiwan dan ianya sama seperti susu haiwan. Ibn Munzir menyatakan bahawa tiada hadith dan ijma’ yang thabit menunjukkan tentang wajibnya zakat terhadap madu. Lihat al-Mughni oleh Ibn Qudamah.
SOALAN 49 (01/07/2015 BERSAMAAN 14 RAMADAN 1436H)   Apakah hukum bersetubuh dengan isteri ketika musafir dalam bulan Ramadan?   JAWAPAN Bersetubuh dengan isteri ketika musafir di siang hari pada bulan Ramadan, seperti yang disebut dalam Fatawa Ramadan (1/315). Hukumnya harus dia tidak puasa pada hari tersebut dan boleh bersetubuh, makan dan minum kerana orang musafir tidak wajib berpuasa. Ini berdasarkan firman Allah SWT: فَمَن كَانَ مِنكُم مَّرِيضًا أَوْ عَلَىٰ سَفَرٍ فَعِدَّةٌ مِن أَيَّامٍ أُخَرَ Maksudnya: “Maka sesiapa di antara kamu yang sakit, atau dalam musafir, (bolehlah ia berbuka), kemudian wajiblah ia berpuasa sebanyak (hari yang dibuka) itu pada hari-hari yang lain.” (Surah al-Baqarah: 184)
SOALAN 69 (28 RAMADAN 1436H BERSAMAAN 15/07/2015)  Apakah hukum mengeluarkan zakat fitrah pada awal Ramadan atau pertengahannya?   JAWAPAN Hukum mengeluarkan zakat fitrah pada awal bulan Ramadan atau pertengahannya ada beberapa pendapat:  Harus sebelum raya, sehari atau dua hari. Tetapi lebih daripada itu tidak diharuskan mengikut pendapat Mazhab Malik dan Hanbali. Harus mengeluarkannya daripada pertengahan bulan Ramadan. ini satu pendapat dalam Mazhab Hanbali. Harus mengeluarkannya pada awal bulan. Ini adalah satu qaul dalam Mazhab Hanafi, Syafie, dan satu pendapat dalam Mazhab Hanbali. Harus mengeluarkannya secara mutlak walaupun sebelum Ramadan. Menurut Ibn Ruslan, hukum melambatkan bayaran zakat fitrah sehingga satu hari raya adalah haram. Pendapat ini disepakati oleh seluruh ulama. Mengikut jumhur ulama, melambatkan pembayaran zakat tersebut adalah berdosa dan wajib diqadha’. Ini kerana ia merupakan hak bagi harta dan ia tidak akan gugur dengan luput waktunya.
SOALAN 36 (25/06/2015 BERSAMAAN 08 RAMADAN 1436H)  Apakah hukum mencabut gigi di siang hari bulan Ramadan?   JAWAPAN Mencabut gigi di siang hari bagi yang berpuasa tidaklah batal puasanya, seperti pendapat ramai ulama. Ini juga pendapat Mazhab Hanafi dan lainnya. Justeru, seeloknya cabutlah pada waktu malam hari kecuali kerana keperluan.
SOALAN 32 (25/06/2015 BERSAMAAN 08 RAMADAN 1436H)  Benarkah puasa menyebabkan kita sihat?   JAWAPAN Mengikut sebuah hadis, Rasulullah SAW bersabda: صُوْمُوْا تَصِحُّوا Maksudnya: “Berpuasalah kamu nescaya kamu sihat.”             Ini kerana dalam Islam, kesihatan terbahagi kepada dua sama ada rohani atau jasmani. Di mana uniknya puasa, dapat menyembuhkan dua penyakit rohani dan jasmani dan menggantikan kesihatan untuk kedua-duanya. Ini terbukti dengan pengesahan oleh pakar perubatan moden bahawa amalan berpuasa boleh menaik tarafkan kesihatan seseorang.             Pengarah pemakanan di Moscow, Dr. Yuri Nikolayev berkata: Apakah penemuan yang paling penting pada abad ini? Adakah jam radioaktif, penemuan telur dinasour di Mongolia ataupun penemuan bandar-bandar purba yang hilang beribu-ribu tahun dahulu? Pada pendapat saya, penemuan terbesar pada abad ini ialah penemuan cara untuk memastikan tubuh badan kita menjadi lebih sihat iaitu dengan cara berpuasa. Ia penemuan terhebat pada abad ini yang jauh lebih bernilai daripada segala-galanya.
Soalan Assalamualaikum SS Dato’ Seri Mufti. Adakah bidadari dalam syurga berada dalam usia yang sama, yang tidak berubah dan tidak tua?   Jawapan Alhamdulillah, pujian dan syukur kepada Ilahi dengan pelbagai kurniaan dan anugerah yang tidak terhitung buat kita semua. Selawat dan salam ke atas Nabi SAW, keluarga, sahabat dan yang mengikut jejak langkahnya hingga hari kesudahan. Dalam menjawab persoalan di atas, kami nukilkan daripada kitab Jinan al-Khuldi oleh Syeikh Mahir Ahmad al-Sufi (hlm. 294) antara lain menyebut: Bahkan bidadari sentiasa dalam keadaan yang sama tanpa menjadi tua, dan setiap masa amat menarik. Firman Allah SWT: وَعِندَهُمْ قَاصِرَاتُ الطَّرْفِ أَتْرَابٌ Maksudnya: Dan di sisi mereka pula bidadari-bidadari yang pandangannya tertumpu (kepada mereka semata-mata), lagi yang sebaya umurnya. Surah Sad (52) Al-Baghawi berkata: Usia mereka sama iaitu 33 tahun. (Lihat Tafsir al-Baghawi yang dikenali sebagai Ma’alim al-Tanzil, 4/66) Ibn Kathir menjelaskan: "أَتْرَابٌ" (yang sebaya umurnya), yakni sama dalam usia dan umur. (Lihat Tafsir al-Quran al-‘Azim, 7/72) Firman Allah SWT lagi: إِنَّا أَنشَأْنَاهُنَّ إِنشَاءً ﴿٣٥﴾ فَجَعَلْنَاهُنَّ أَبْكَارًا ﴿٣٦﴾ عُرُبًا أَتْرَابًا Maksudnya: Sesungguhnya Kami telah menciptakan isteri-isteri mereka dengan ciptaan istimewa, Serta Kami jadikan mereka sentiasa dara (yang tidak pernah disentuh), Yang tetap mencintai jodohnya, serta yang sebaya umurnya. Surah al-Waqi’ah (35-37) Imam Ibn Kathir ketika menjelaskan firman Allah SWT: "أَتْرَابًا" (yang sebaya umurnya), beliau menukilkan bahawa al-Dahhak menceritakan daripada Ibn Abbas: "Yakni umurnya sama, 33 tahun." Mujahid menyatakan "أَتْرَابًا" bermaksud seimbang. Dan dalam sebuah riwayat darinya: "أَتْرَابًا" bermaksud setara." (Lihat Tafsir al-Quran al-'Azim, 8/6) Syeikh al-Maraghi menyebut dalam tafsirnya: Sesungguhnya Kami telah menyediakan bidadari-bidadari itu dari kalangan gadis-gadis perawan yang dicintai oleh suami mereka, kerana mereka melayani suami mereka dengan baik. Semuanya sebaya umurnya, yang satu tidak berbeza dari yang lain. Kami berikan bidadari-bidadari itu untuk golongan kanan (ashab al-yamin). (Lihat Tafsir al-Maraghi, 14/6797) Justeru, kalimah atrab (أَتْرَاب) dalam dua ayat di atas jelas menunjukkan bahawa usia mereka adalah sama dan satu, bersifat kepemudaan tanpa tua. Semoga Allah kurniakan kita syurga-Nya. Kami menutup dengan doa: اللَّهُمَّ إِنَّا نَسْأَلُكَ رِضَاكَ وَالْجَنَّةَ وَنَعُوذُ بِكَ مِنْ سَخَطِكَ وَالنَّارِ Maksudnya: “Ya Allah, kami mohon kepadamu, keredhaan-Mu dan syurga. Dan kami berlindung dengan-Mu dari kemurkaan-Mu dan neraka.” Amin.